b'\n_START_ARTICLE_\nTessaloonika vaga Theodora\n_START_PARAGRAPH_\nTessaloonika vaga Theodora [teod\'oora] (ka: vaga Teodora; kreeka keeles \xce\x98\xce\xb5\xce\xbf\xce\xb4\xcf\x8e\xcf\x81\xce\xb1; umbes 812 Aigina saar \xe2\x80\x93 29. august 892 Thessaloniki) on \xc3\xb5igeusu ja katoliku p\xc3\xbchak, kes elas B\xc3\xbctsantsi nunnana eeskujulikku elu vagaduses ja teenistusvalmiduses._NEWLINE_"Theodora" t\xc3\xa4hendab kreeka keeles \'Jumala and\'._NEWLINE_Tessaloonika vaga Theodora vanemad olid kristlased Antonios ja Chrysanthi (Chrysanthe), kes elasid Aigina saarel. Ta ristiti nimega Agapia._NEWLINE_Theodora abiellus ja tal s\xc3\xbcndis kolm last, kellest j\xc3\xa4i elama ainult esimene (t\xc3\xbctar). Kreetal baseeruvate saratseeni korsaaride sissetungi ajal (umbes 823\xe2\x80\x93830) asus noorpaar elama Thessaloniki linna. Nad p\xc3\xbchendasid oma esimese lapse Jumalale ning andsid ta p\xc3\xbcha Stephanose kloostri hoole alla. Seal p\xc3\xbchendus Theodora Jumala teenimisele kloostris ning p\xc3\xa4rast abikaasa surma sai temast sama kloostri nunn nimega Theodora. Ta elas nunnana 55 aastat._NEWLINE_P\xc3\xbchaku eluloo j\xc3\xa4rgi oli Theodora kuulekuse, paastu ja palvega Jumalale nii meelep\xc3\xa4rane, et ta sai imetegemise anni ja tegi imesid mitte ainult eluajal, vaid ka p\xc3\xa4rast surma._NEWLINE_868 andis kloostri iguumenia Anna oma ameti \xc3\xbcle Theodora t\xc3\xbctrele Theopistele. 3. augustil 893 maeti Theopiste s\xc3\xa4ilmed tema soovi kohaselt kloostri peakiriku narteksisse Theodora kirstu k\xc3\xb5rvale. Theodora nihkus koos kirstuga, nagu oleks elus, ning loovutas koha oma \xc3\xbclemusele, n\xc3\xa4idates alandlikkuse eeskuju isegi p\xc3\xa4rast surma. \xc3\x9chest avausest Theodora haua alumisest otsast, \xc3\xbchest lambist ja \xc3\xbchest p\xc3\xbchaku ikoonist voolas imettegevat m\xc3\xbcrri nagu p\xc3\xbcha Demetriose puhul._NEWLINE_Klooster kandis hilisematel sajanditel Theodora nime. _NEWLINE_Kui t\xc3\xbcrklased 1430 Thessaloniki vallutasid, pillutasid nad vaga Theodora s\xc3\xa4ilmed laiali._NEWLINE_Vaga Theodora on ka Thessaloniki linna kaitsep\xc3\xbchak.  _NEWLINE_Tessaloonika vaga Theodora m\xc3\xa4lestusp\xc3\xa4ev on \xc3\xb5igeusu kirikus 5. aprill ja 29. august ning katoliku kirikus 29. august.\n_START_SECTION_\nKokkuv\xc3\xb5te p\xc3\xbchaku eluloost\n_START_PARAGRAPH_\nTheodora (ristitud Agapiaks) oli p\xc3\xa4rit Aigina saarelt. Agapia isa Antonios, kes oli esipreester ja hiljem munk, ja ema Chrysanthi olid v\xc3\xa4ga vooruslikud. Ema suri varsti p\xc3\xa4rast Theodora s\xc3\xbcndi ja isa eraldus mungana \xc3\xbcksindusse, loobudes linnaelu mugavustest ja teenijatest ning j\xc3\xa4ttes lapse Jumala ja oma l\xc3\xa4hedase sugulase ning endise ristiema hoolde. See naine andis oma puhta eluga Agapiale head eeskuju. _NEWLINE_Agapia oli seitsmeaastasena andekas laps, kes \xc3\xb5ppis kiriklikke tekste lugema ja kirjutama ning omandas osa psaltrist. Ta paistis silma ilusa kehaehituse ja n\xc3\xa4o poolest ning vanematelt p\xc3\xa4ritud tagasihoidlikkuse poolest. Paljud saare suursugused mehed tahtsid temaga abielluda ja t\xc3\xbc\xc3\xbctasid sellega Agapia isa, kes elas erakuelu. Isa ei kannatanud pidevaid kosimisi v\xc3\xa4lja ning otsustas lasta lapse laulatada \xc3\xbche suursuguse Aigina mehega, kes oli tuntud oma tagasihoidlikkuse ja k\xc3\xb5neanni poolest. Paar oli elu- ja m\xc3\xb5tteviisi poolest v\xc3\xa4ga \xc3\xbchtne._NEWLINE_Saratseenid r\xc3\xbcndasid Aiginat ja hakkasid saart r\xc3\xbcndama, v\xc3\xb5ttes palju kohalikke elanikke vangi. M\xc3\xb5ned ka tapeti. Viimaste hulgas oli ka Agapia diakonist vend, kes surmati s\xc3\xb5jakirvega. Selle inimeste poolt armastatud mehe surm oli k\xc3\xb5igile kurvastuseks. Agapia mees ei talunud pidevat v\xc3\xb5\xc3\xb5rusuliste kallaletungi ohtu ja k\xc3\xbcsis \xc3\xa4ialt n\xc3\xb5u. Agapia isa kartis oma ainsa alles j\xc3\xa4\xc3\xa4nud lapse p\xc3\xa4rast (tal oli kokku kolm last; ka tema esimene t\xc3\xbctar, kes oli olnud nunn, oli surnud) ja soovitas kodusaarelt lahkuda.    _NEWLINE_Paar asus elama Thessalonikisse, mis oli oma asukoha poolest ohutum ning oli m\xc3\xa4rter Demetriose kaitse all. Agapia isa, kes oli nendega kaasa tulnud, eraldus ligip\xc3\xa4\xc3\xa4smatusse k\xc3\xb5rbesse, v\xc3\xa4ltides ikonoklaste, kelle v\xc3\xb5imu all Kirik parajasti oli. Seal viibis ta elu l\xc3\xb5puni._NEWLINE_Agapial ja tema abikaasal oli kolm last, kellest viimane ja keskmine varsti surid. Nad elasid \xc3\xa4\xc3\xa4rmises vaesuses. K\xc3\xb5ike seda oli v\xc3\xa4ga raske taluda. Agapia julgustas oma abikaasat ja tegi ettepaneku tuua esimene laps anniks Jumalale, millega mees oli r\xc3\xb5\xc3\xb5muga n\xc3\xb5us._NEWLINE_Nad l\xc3\xa4ksid oma kuueaastase lapsega Luuka kirikusse, kus elasid ka m\xc3\xb5ned \xc3\xb5igeusulised nunnad. Ikonoklastid olid selle kiriku arvatavasti tema v\xc3\xa4iksuse t\xc3\xb5ttu kahe silma vahele j\xc3\xa4tnud. Nunnade eesotsas oli Katariina, Agapia sugulane ja usutunnistaja Antoniose, hilisema Thessaloniki \xc3\xbclemhingekarjase \xc3\xb5de. Temale andis Agapia oma lapse, et ta nunnaks p\xc3\xbchitsetaks. J\xc3\xa4rgmisel p\xc3\xa4eval p\xc3\xbchitseti laps nunnaks ja tema nimeks sai Theopisti (Theopiste). Vanemad l\xc3\xa4ksid koju ja kiitsid Jumalat selle eest, et lapsest oli saanud nunn._NEWLINE_Varsti p\xc3\xa4rast seda Agapia abikaasa suri. Agapia oli siis 24-aastane. Ta jaotas oma vara kolmeks osaks, millest \xc3\xbche jagas vaestele surnu hinge\xc3\xb5nnistuseks, ja otsustas otsida varjupaika oma sugulase Anna juurest, keda ikoonide austamise p\xc3\xa4rast taga kiusati. Ta l\xc3\xa4ks kohe esim\xc3\xa4rter ja esidiakon Stephanose kloostrisse, v\xc3\xb5ttes kaasa sada kuldraha (p\xc3\xa4rast seda, kui ta nunnaks sai, j\xc3\xa4i kloostrile veel tema kolm \xc3\xbcmmardajat ja kogu \xc3\xbclej\xc3\xa4\xc3\xa4nud vara). Ta palus Anna (kes oligi selle kloostri \xc3\xbclem) ette maha langedes end nunnaks vastu v\xc3\xb5tta._NEWLINE_Anna oli heameelega valmis Agapiat nunnaks vastu v\xc3\xb5tma, ent andis talle kloostris katseaja, et v\xc3\xa4ltida kahetsust p\xc3\xa4rast leina l\xc3\xb5ppemist. Agapia \xc3\xbctles: "Kui sa kohe mind nunnaks ei v\xc3\xb5ta, siis vastutad minu eest viimsel kohtup\xc3\xa4eval." Paljude manitsuste ja \xc3\xb5petuste saatel k\xc3\xa4skiski Anna kohe preestrile k\xc3\xa4\xc3\xa4rid anda ning Agapia p\xc3\xb6eti nunnaks ja tema nimeks sai Theodora. _NEWLINE_Kloostri\xc3\xbclem kartis endiselt Theodora hinge p\xc3\xa4rast, sest tolle keha oli noor ning n\xc3\xa4gu oli \xc3\xb5itsev ja meeldiv. Anna r\xc3\xb5\xc3\xb5mustas, n\xc3\xa4hes, et paastumine oli Theodorale juba algusest peale nagu hingamine, milleta ei saa elada. See omadus s\xc3\xa4ilis tal elu l\xc3\xb5puni. Ta paastus ilma sunni ja vaevata. Seet\xc3\xb5ttu tahtis ta kloostris veel rohkem paastuda, kuid ta ei s\xc3\xb6andanud kloostri\xc3\xbclemalt paluda endale suuremat paastu kui teistel ega rikkuda kloostri p\xc3\xb5hikirja (et \xc3\xb5desid mitte kiusatusse viia. Ta istus koos \xc3\xb5dedega lauas, kuid peaaegu ei s\xc3\xb6\xc3\xb6nud. Sageli ei joonud ta n\xc3\xa4dal aega isegi vett. See ei j\xc3\xa4\xc3\xa4nud kloostri\xc3\xbclema eest kaua varjule. Kloostri\xc3\xbclem soovitas seda ja k\xc3\xb5ike muud teha nii avalikult kui v\xc3\xb5imalik, sest ta armastas Theodorat, n\xc3\xa4hes tema \xc3\xa4\xc3\xa4rmist alandlikkust ja hoolt p\xc3\xa4\xc3\xa4semise eest. Ta j\xc3\xa4lgis teda ka lihtsates ja t\xc3\xbchiseks peetavates asjades, lubamata tal muretseda asjade eest, mis on hingele kasutud, ja soovitades tal \xc3\xb6\xc3\xb6l ja p\xc3\xa4eval avada oma teod ja m\xc3\xb5tted, s\xc3\xb5nad ja liigutused, ja mitte midagi tega ilma tema teadmata. _NEWLINE_Kui kurat hakkas teda kiusama ebapuhaste ja kirglike m\xc3\xb5tetega, eemaldas ta need kohe innuka palvega ja m\xc3\xb5tete avaldamisega ning igaveste piinade lakkamatu meenutamisega. Ta teadis, et kord saatanast lahti \xc3\xb6elnuna ei ole s\xc3\xbcnnis r\xc3\xbcvetada end k\xc3\xb5lvatute ja r\xc3\xa4paste m\xc3\xb5tetega. Ja see oli tal seda kergem, et ta ei olnud upsakas oma \xc3\xb5nnestumiste t\xc3\xb5ttu ega meelitanud end sellega, et ta paljudest erineb, vaid tal oli kahju, et ta on t\xc3\xa4ielikust allumisest nii kaugel. Sellep\xc3\xa4rast pidas ja nimetaski ta ennast kloostri\xc3\xbclema ja \xc3\xb5dede k\xc3\xb5lbmatuks \xc3\xbcmmardajaks ning tegi \xc3\xbcksinda peaaegu k\xc3\xb5iki t\xc3\xb6id. Ta jahvatas jahu, tegi oma k\xc3\xa4tega leiba, keetis s\xc3\xbc\xc3\xbca, millest tal varem ei olnud tulnud m\xc3\xb5eldagi. Peale selle k\xc3\xa4is ta turul ja kaugel maal, et kaup odavamalt k\xc3\xa4tte saada, tassis \xc3\xb5lgadel suurt puude kandamit v\xc3\xb5i midagi muud. M\xc3\xb5nikord v\xc3\xb5ttis ta \xc3\xb5lgadelt r\xc3\xa4tiku ja kandis midagi selle sees. Ja kui keegi, kes teadis tema suursugust p\xc3\xa4ritolu, k\xc3\xbcsis vastu tulles, miks ta oma \xc3\xb5ilsust alandab, siis ta ei hakanud kuulamagi. Teiste jaoks oli m\xc3\xa4rkamatum see, et ta k\xc3\xa4is pidevalt jumalateenistusel, v\xc3\xb5ttis igast asjast vastavalt vajadusele osa ning p\xc3\xbc\xc3\xbcdis maailma k\xc3\xa4rast alati kaugele j\xc3\xa4\xc3\xa4da. Nii ta p\xc3\xb5lgas maailma austust ning suretas oma lihalikku loomust koos kirgede ja himudega. _NEWLINE_Theodora hakkas kloostri\xc3\xbclema k\xc3\xa4sul meeleldi t\xc3\xa4itma \xc3\xbclesandeid kirikus. Ta kandis pidevalt m\xc3\xb5ttes v\xc3\xb5i kuulas Jumala-s\xc3\xb5na ning p\xc3\xbc\xc3\xbcdis t\xc3\xa4ita k\xc3\xb5iki Issanda k\xc3\xa4ske._NEWLINE_Kurat otsis v\xc3\xb5imalust teda l\xc3\xb5ksu p\xc3\xbc\xc3\xbcda. Teades, et Theodora pidas eriti kinni kahest k\xc3\xa4sust, milles on koos kogu Seadus ja Prohvetid (Mt 22:40), ning teades, et ka looduse seadused panevad vanemaid lapsi armastama, lahutades teise k\xc3\xa4su esimesest, sisendas kurat oma tavalist v\xc3\xb5itlusviisi kasutades Theodorale m\xc3\xb5tte suhtuda oma lapsesse erilise hoolitsusega. Tema laps oli \xc3\xbcle toodud samasse kloostrisse, sest Katariina oli surnud. Theodora hakkas kloostri\xc3\xbclemale peale k\xc3\xa4ima, et laps viidaks mujale, sest tal on hale vaadata, kuidas ta k\xc3\xa4ib r\xc3\xa4balates ega saa suurt midagi s\xc3\xbc\xc3\xbca. _NEWLINE_Anna n\xc3\xa4gi l\xc3\xa4bi kuradi riuka ning tuletas Theodorale meelde, et P\xc3\xbchakirja j\xc3\xa4rgi tuleb hoolitseda ainult hinge eest. Kui Theodora oleks tahtnud teha t\xc3\xbctart k\xc3\xb5huorjaks ja riietada teda pehmetesse riietesse, oleks ta pidanud t\xc3\xbctre panema ilmalikku elupaika, mitte Kristusele p\xc3\xbchendama. Kas Theodora mitte ei t\xc3\xb5otanud maailmast lahti \xc3\xb6elda ning lahti \xc3\xb6elda mitte ainult oma lihastest sugulastest, vaid ka oma elust? Mida t\xc3\xbctrel tarvis on? Kas ta ei veeda aega p\xc3\xbchakirja uurides, kas ta pole ehitud k\xc3\xb5igi nunnavoorustega, kas ta ei s\xc3\xa4ra nagu lamp nunnade seas? V\xc3\xb5i tahab Theodora tema hea tahte l\xc3\xa4bi l\xc3\xb5igata? Kuidas ta saab \xc3\xbcldse \xc3\xb6elda, et tal on t\xc3\xbctar kloostris? Mingu ta ja rahunegu. Kloostri\xc3\xbclem lubas Theodorat karmilt karistada. _NEWLINE_Kui kloostri\xc3\xbclem m\xc3\xa4rkas, et Theodora teda kurvastusega kuulab, laskis ta Theodoral minna. M\xc3\xb5ne aja p\xc3\xa4rast m\xc3\xa4rgati j\xc3\xa4lle, et Theodora lohutab t\xc3\xbctart ema kombel. Oli p\xc3\xbchap\xc3\xa4ev ning k\xc3\xb5ik \xc3\xb5ed olid p\xc3\xa4rastl\xc3\xb5unal kogunenud \xc3\xbchte ruumi ja iga\xc3\xbcks r\xc3\xa4\xc3\xa4kis midagi hingele kasulikku. Kloostri\xc3\xbclem oli eraldi palvetamas, nii et Theodora oli tema silma alt \xc3\xa4ra, ja ta p\xc3\xb6\xc3\xb6ras rohkem t\xc3\xa4helepanu t\xc3\xbctrele kui sellele, mida r\xc3\xa4\xc3\xa4giti. Kloostri\xc3\xbclem tuli tasakesi ja j\xc3\xa4lgis \xc3\xb5desid, nagu ta sageli tegi. Ta n\xc3\xa4gi, et Theodora tegeleb \xc3\xb5dede keskel t\xc3\xbctrega, ning kutsus Theodora koos t\xc3\xbctrega v\xc3\xa4lja ja k\xc3\xbcsis s\xc3\xb5rmega Theopistile n\xc3\xa4idates: "Theodora, kes see sinu jaoks on?" Theodora vastas aupaklikult: "T\xc3\xbctar." Kloostri\xc3\xbclem k\xc3\xbcsis samamoodi ka t\xc3\xbctre k\xc3\xa4est, ja see nimetas Theodorat emaks. Kloostri\xc3\xbclem ohkas s\xc3\xbcdamep\xc3\xb5hjast ja \xc3\xbctles: "Teil on \xc3\xb5nnistus Isalt ja Pojalt ja P\xc3\xbchalt Vaimult ja k\xc3\xb5ikidelt p\xc3\xbchadelt isadelt ja minult patuselt n\xc3\xbc\xc3\xbcdsest peale teineteisega mitte s\xc3\xb5nagi r\xc3\xa4\xc3\xa4kida."    _NEWLINE_Neid aga haaras seda rasket ja ootamatut keeldu kuuldes v\xc3\xb5itmatu hirm, nagu neid oleks kurdistanud jumalik h\xc3\xa4\xc3\xa4l, ning nad l\xc3\xa4ksid hirmuga oma kohale. Ning elades viisteist aastat \xc3\xbches kongis, istudes \xc3\xbche laua taga, tegeldes \xc3\xbche t\xc3\xb6\xc3\xb6ga, sageli ka kasutades \xc3\xbchtesid kangastelgi, jahvatades \xc3\xbchel veskil, ja \xc3\xbcldse veetes teineteisega vaba ja j\xc3\xa4relevalveta elu, t\xc3\xa4itsid nad seda k\xc3\xa4sku nii, et kui juhtus, et kloostri\xc3\xbclem h\xc3\xbc\xc3\xbcdis Theodorat ja see kohe ei kuulnud, ei s\xc3\xb6andanud Theopisti talle kunagi \xc3\xb6elda, isegi mitte emaks h\xc3\xbc\xc3\xbcdmata: "Theodora, kloostri\xc3\xbclem h\xc3\xbc\xc3\xbcab sind." Ja seda ta tegi sageli, kuigi nad istusid koos ja tegelesid \xc3\xbche t\xc3\xb6\xc3\xb6ga. Vaid ta \xc3\xbctles kellelegi: "\xc3\x9ctle emand Theodorale, et \xc3\xbclem kutsub teda." Sest nad ei r\xc3\xa4\xc3\xa4kinud kunagi omavahel oma suuga. Samamoodi suhtus ka Theodora Theopistisse. _NEWLINE_Nii nad elasid viisteist aastat omavahel r\xc3\xa4\xc3\xa4kimata. Siis j\xc3\xa4i Theodora haigeks ning k\xc3\xb5ik \xc3\xb5ed palusid, et neile antaks luba omavahel r\xc3\xa4\xc3\xa4kida. Paljude \xc3\xb5petuste saatel vabastas kloostri\xc3\xbclem nad epit\xc3\xbc\xc3\xbcmiast. Nad hakkasid omavahel r\xc3\xa4\xc3\xa4kima samamoodi nagu k\xc3\xb5igi teiste \xc3\xb5dedega. _NEWLINE_Neil p\xc3\xa4evil oli nii karm talv, et vesi k\xc3\xbclmus ja muutus kivitaoliseks. Kloostri\xc3\xbclem andis korralduse, et k\xc3\xbclma t\xc3\xb5ttu s\xc3\xb6\xc3\xb6daks magamistoas. Ja juhtus, et kuuma vee katel pandi sellesse kohta, kus Theodora l\xc3\xb5uendi peal magas. Tal ei olnud pehmete vaipadega aset ega lauda v\xc3\xb5i midagi muud l\xc3\xb5uendi all, mis k\xc3\xbclma l\xc3\xa4bi ei laseks, vaid ta magas niiske maa peal, l\xc3\xb5uendi ja lambanaha peal. Ja katel ajas vett \xc3\xbcle ning kogu see koht muutus niiskeks. Theodora v\xc3\xb5ttis oma aseme ja laotas selle teise kohta, \xc3\xbctlemata kloostri\xc3\xbclemale midagi. Kui kloostri\xc3\xbclem n\xc3\xa4gi, et l\xc3\xb5uend on teises kohas, ning sai teada, et see on Theodora oma, k\xc3\xa4skis ta Theodoral enda juurde tulla. _NEWLINE_"Miks sa ilma minu teadmata aseme \xc3\xbcmber t\xc3\xb5stsid? Kas sa ei tea, et seda, mida tehakse \xc3\xbclema korralduse vastaselt, nimetatakse \xc3\xbcleastumiseks ja enesearmastuseks?" \xe2\x80\x93 "Ma tegin seda sellep\xc3\xa4rast, et ase l\xc3\xa4ks niiskeks." Kloostri\xc3\xbclem k\xc3\xa4skis tal v\xc3\xb5tta oma lambanahk ja magada kloostri sise\xc3\xb5uel, et saada v\xc3\xb5itu omavolist ja naasta kuulekusse. _NEWLINE_Theodora l\xc3\xa4ks talle m\xc3\xa4\xc3\xa4ratud kohta, p\xc3\xb6\xc3\xb6ramata t\xc3\xa4helepanu karmile ilmale, paduvihmale ja tugevale tuulele. Ta veetis k\xc3\xbckitades \xc3\xb6\xc3\xb6 lageda taeva all, sest vihmavee t\xc3\xb5ttu polnud v\xc3\xb5imalik istuda. Kesk\xc3\xb6\xc3\xb6ks oli vihm lakanud ja sadanud palju lund ning vihmapiisad olid Theodora pead ja \xc3\xb5lgu katval kaltsul j\xc3\xa4\xc3\xa4tunud. _NEWLINE_\xc3\x96ise psalmidelugemise ajal kiitis kloostri\xc3\xbclem \xc3\xb5dedele Theodora usuv\xc3\xa4gitegusid ning \xc3\xbctles: "Ma olen kindel, et Jumal arvab ta \xc3\xb5igluse p\xc3\xa4rast neljak\xc3\xbcmne m\xc3\xa4rtri hulka, kes vabatahtlikult kannatasid k\xc3\xbclma, ja annab neile \xc3\xbchesuguse autasu. Sest olles maailmas rikkalikult mugavusi nautinud ja kloostris vaeva talunud, ei ole ta kunagi raskustele t\xc3\xa4helepanu p\xc3\xb6\xc3\xb6ranud, vaid n\xc3\xbc\xc3\xbcdki kannatab k\xc3\xbclma k\xc3\xa4es Jumala-armastuse t\xc3\xb5ttu." Kui ta veel r\xc3\xa4\xc3\xa4kis, siis \xc3\xbcks nunn, kes oli kloostri\xc3\xbclema lihane \xc3\xb5de, \xc3\xbctles talle vaikselt: "Emand, sel \xc3\xb6\xc3\xb6l ma n\xc3\xa4gin taevast alla tulemas hiilgavat valguskrooni, mille ilu ja s\xc3\xa4ra ma ei suuda v\xc3\xa4ljendada. Ja kui ma imestasin, kelle kroon see v\xc3\xb5ib olla, siis ma kuulsin h\xc3\xa4\xc3\xa4lt, mis \xc3\xbctles: see on Theodora kroon." Kloostri\xc3\xbclem kartis, et Theodora v\xc3\xb5ib seda kuuldes uhkeks minna, t\xc3\xa4nas Jumalat ja keelas sellest n\xc3\xa4gemusest kellelegi r\xc3\xa4\xc3\xa4kida. _NEWLINE_Ta k\xc3\xa4skis Theodoral kohe kirikusse tulla. Theodora tuli t\xc3\xa4iesti valgena, v\xc3\xa4ljastpoolt lume t\xc3\xb5ttu ja hinge poolest taevasest valgusest kirgastatuna. Ta tegi oma tavalise kummarduse ja palus andestust, t\xc3\xb5usmata enne, kui oli andestuse saanud. Kui \xc3\xb5ed k\xc3\xbcsisid, kuidas ta \xc3\xb6\xc3\xb6 veetis, \xc3\xbctles ta: "Uskuge mind, \xc3\xb5ed! V\xc3\xb5tnud k\xc3\xb5igutamatu usuga vastu kloostri\xc3\xbclema keelu, ei tundnud ma sel \xc3\xb6\xc3\xb6l ei vihma ega midagi muud kurba, vaid mul oli r\xc3\xb5\xc3\xb5mus ja l\xc3\xb5bus, ja ma oleksin nagu saunas istunud." _NEWLINE_Sellep\xc3\xa4rast tahtis tolleaegne arhimandriit Johannes teha ta \xc3\xbche teise kloostri iguumeniaks. Kui Theodora sellest kuulis, hakkas ta valju h\xc3\xa4\xc3\xa4lega nutma ja kloostri\xc3\xbclema peale kaebama, arvates, et too on sellega n\xc3\xb5us. Aga niipea kui ta n\xc3\xa4gi, et ka kloostri\xc3\xbclem on sellep\xc3\xa4rast kurb, \xc3\xbctles ta: "\xc3\x84rgu tehku keegi mulle vaeva (Gl 6:17)! V\xc3\xb5imatu in minul patusel saada \xc3\xbcleastujaks oma t\xc3\xb5otustest Jumalale ning j\xc3\xa4tta maha see klooster, kus ma laususin oma t\xc3\xb5otused. Ja hingede juhatamisest pole m\xc3\xb5tet r\xc3\xa4\xc3\xa4kidagi minul, kes ma veel lehkan maailma soo j\xc3\xa4rele ega suuda hoida omaendagi hinge. Minge ja \xc3\xb6elge arhimandriidile: pangu ta mind kas v\xc3\xb5i kirikuvande alla, toogu mulle mis tahes kurvastus, minu otsust ei saa iialgi muuta. Kuulan Issandat, kes \xc3\xbctleb: "Kui keegi tahab olla esimene, siis ta olgu viimane ja k\xc3\xb5ikide teenija" (Mk 9:35). Ja: "nii nagu Inimese poeg ei ole tulnud, et lasta ennast teenida, vaid et ise teenida" (Mt 20:28). Ja kui Issand niiviisi k\xc3\xa4sib, ja mina olen Tema ees t\xc3\xb5otanud vanaduseni ja raugaeani olla kloostris ning oma n\xc3\xb5trust m\xc3\xb6\xc3\xb6da teenida nii Teda kui ka \xc3\xb5desid, siis kes saab mind, kellel Jumal on abimeheks, siit eemale kiskuda?" Kui arhimandriit sellest teada sai \xc3\xbclistas ta Jumalat, kes oli andnud Theodorale niisuguse alandlikkuse, ning soovis palves, et Theodora meel j\xc3\xa4\xc3\xa4ks viimse tunni ja hinget\xc3\xb5mbeni selles kavatsuses p\xc3\xbcsivaks ja muutumatuks.  _NEWLINE_Kui Theodora oli 55-aastane, siis peapiiskop Theodor tegi arhimandriitide Ilarioni ja Dorotheose, kloostri\xc3\xbclema ja k\xc3\xb5ikide \xc3\xb5dede valikul iguumeniaks Theodora t\xc3\xbctre Theopisti, sest kloostri\xc3\xbclem oli j\xc3\xb5udnud v\xc3\xa4ga k\xc3\xb5rgesse ikka ega saanud n\xc3\xa4gemise n\xc3\xb5rgenemise ja kuulmise n\xc3\xbcristumise t\xc3\xb5ttu enam \xc3\xb5desid juhatada. Ja lihane t\xc3\xbctar sai Theodora vaimulikuks emaks ning au v\xc3\xa4ltiv ja jumalakartlik Theodora oli veel kuulekam. Ja \xc3\xbchel p\xc3\xa4eval, kui ta kiirustas t\xc3\xa4itma mingit \xc3\xbclesannet, kukkus ta komistades maha ja p\xc3\xb5des kaua. Juhtus aga, et endine kloostri\xc3\xbclem kellegi poolt toetamata \xc3\xb5ue peal k\xc3\xa4ies libises ja kukkus, ja sellest ajast peale ei saanud ta k\xc3\xa4ia, vaid lamas asemel. Neljandal aastal h\xc3\xa4mardus ka tema m\xc3\xb5istus, ja ta elas veel kolm aastat. Theodora teenis teda peaaegu \xc3\xbcksinda, kandis ja p\xc3\xb6\xc3\xb6ras sageli k\xc3\xbclge, andis oma k\xc3\xa4ega s\xc3\xbc\xc3\xbca ja vannitas, ja \xc3\xbcldse hoolitses tema eest igati. Sealjuures said talle osaks solvangud ja peks. _NEWLINE_Kui Theodora oli 67-aastane, siis Anna suri. R\xc3\xa4\xc3\xa4gitakse, et ta oli 120-aastane. P\xc3\xa4rast kolmeaastast meeltesegadust tuli Anna j\xc3\xa4lle m\xc3\xb5istusele. _NEWLINE_Theodora sai oma kuulekuses veel rohkem kinnitust ning leidis, et ta on kuulekusega alles alustanud, \xc3\xb6eldes, et seni oli ta kuulekas kloostri\xc3\xbclemale, mitte vabale tahtele. Ta talus vapralt k\xc3\xb5iki ebameeldivusi, v\xc3\xa4ltides igasugust nurinat ning ergutas ka teusu seda tegema. Paljud nunnad olid juba surnud, ja polnud kedagi, kes oleks n\xc3\xa4idanud kuulekuse eeskuju. Ta osales koos \xc3\xb5dedega k\xc3\xb5ikides m\xc3\xa4\xc3\xa4ratud t\xc3\xb6\xc3\xb6des, kergendades omal valikul paljude teiste t\xc3\xb6\xc3\xb6d, kuigi see oli k\xc3\xb5rvaltegevus P\xc3\xbchakirja lugemise ja palvetamise k\xc3\xb5rval. _NEWLINE_Ta hoidis ka oma silmi, et nende kaudu ei siseneks hinge tabavad nooled. Kui keegi, keda ta l\xc3\xa4hedalt ei tundnud, tuli palvetamise p\xc3\xa4rast tema juurde, siis ta vastas, silmad maas, vaatamata teisele n\xc3\xa4kku, ning kui teine olu \xc3\xa4ra l\xc3\xa4inud, siis k\xc3\xbcsis, kes see oli ja kuidas ta v\xc3\xa4lja n\xc3\xa4gi. Ta hoidis ka keelt sobimatu jutu eest. Ta hoidus vandet\xc3\xb5otusest, laitusest ja hukkam\xc3\xb5istmisest. Ta omandas k\xc3\xb5ik voorused ja ingelliku elu. Ta kuulis sageli ka inglite h\xc3\xa4\xc3\xa4lt. Kui k\xc3\xb5ik \xc3\xb5ed magasid, \xc3\xa4ratas ta sageli tasakesi Theopisti \xc3\xbcles ja \xc3\xbctles: kas kuuled inglite laulu p\xc3\xbchakojas? Siin ei olnud tegemist meelepettega ega oma anniga kiitlemisega, vaid arvatavasti ta valmistas oma t\xc3\xbctart ette jumalike andide vastuv\xc3\xb5tmiseks. Ta \xc3\xbctles sageli neile, kes olid talle Jumalas l\xc3\xa4hedased: tean, et Issand ei p\xc3\xb5lga \xc3\xa4ra minu aastatepikkust kuuletumisteenistust, vaid hoolitseb minu eest oma halastuses. Ja t\xc3\xbctrele \xc3\xbctles ta, et tema keha maetaks teistest eraldi, n\xc3\xa4hes ette Jumala imetegusid. _NEWLINE_Kui Theodora hakkas l\xc3\xa4henema 74. eluaastale, oli tema keha nii n\xc3\xb5rgaks j\xc3\xa4\xc3\xa4nud, et ta ei suutnud enam koos \xc3\xb5dedega t\xc3\xb6\xc3\xb6tada ega isegi kaevust vett v\xc3\xb5tta. Niikaua kui ta suutis seda teha, v\xc3\xb5ttis ta r\xc3\xa4tiku alla v\xc3\xa4ikese kruusi ja t\xc3\xb5i sellega m\xc3\xa4rkamatult k\xc3\xbcllaldase koguse vett. Kui ta ka seda ei suutnud enam teha, siis ta tegi villaj\xc3\xa4\xc3\xa4tmetest kotte, \xc3\xb6eldes, et apostel soovitas sellel, kes ei t\xc3\xb6\xc3\xb6ta, ka mitte s\xc3\xbc\xc3\xbca. Samuti teenis ta teisi. _NEWLINE_Kaheksak\xc3\xbcmnendal eluaastal p\xc3\xb5des ta augustikuus umbes viis p\xc3\xa4eva ja tundis ette, et j\xc3\xa4rgmine p\xc3\xa4ev on tema ihuliku elu viimane p\xc3\xa4ev. Ta ilmutas soovi j\xc3\xb5uda kiiremini Kristuse juurde, vabanedes ihu k\xc3\xb6idikutest. Koidu ajal v\xc3\xb5ttis ta armulauda, pani k\xc3\xa4ed rinnale ning sulges suu ja silmad nagu magaja, minnes \xc3\xbcle igavesse ellu. _NEWLINE_Kui tema surm sai teatavaks, tuli naaberkloostritest v\xc3\xa4hesel arvul nunni. Theodora lebas vanadusest kortsulise n\xc3\xa4oga, kuid j\xc3\xa4rsku muutus tema n\xc3\xa4gu kirkaks, nii et t\xc3\xa4helepanelikult vaadanutele n\xc3\xa4is, nagu tema ilust oleksid v\xc3\xa4ljunud mingid kiired. Silmade juurde ilmus higi, millel oli jumalik aroom, ning tema auline ja inglisarnane n\xc3\xa4gu n\xc3\xa4is naeratavat. Seej\xc3\xa4rel leidis aset neitsite laulmine, mis oli segatud nutuga, ja arutelu, kuhu Theodora matta. Theopisti tahtis t\xc3\xa4ita ema testamenti ning muretses talle eraldi uue haua. Ent kohal viibinud preestrid ja mungad \xc3\xbctlesid, et ka p\xc3\xa4rast surma pole teda vaja kaasnunnadest lahutada. Enamuse h\xc3\xa4\xc3\xa4l j\xc3\xa4i l\xc3\xb5puks peale. _NEWLINE_Kui k\xc3\xb5ik psalmide laulmise saatel austusega Theodora keha viimset korda suudlesid, siis keegi Demetrios, kes oli diakon ja suurm\xc3\xa4rter Demetriose kiriku vaimulik ning oli olnud Theodorale ammu tuttav ning tema vastu poolehoidu tundnud ja parajasti \xc3\xbcheksa kuud raske haiguse k\xc3\xa4es kannatanud, nii et tema keha t\xc3\xb5ve t\xc3\xb5ttu oli ka magu n\xc3\xb5rgaks j\xc3\xa4\xc3\xa4nud, ei kartnud tulla Theodora matustele. Teel peatus ta kolm korda terava ja kuiva hingelduse t\xc3\xb5ttu, ning ta j\xc3\xb5udis vaevu psalmide lugemise l\xc3\xb5puks kohale. Ent niipea kui ta langes Theodora keha ette maha, sai ta kohe terveks, nii et ta samal p\xc3\xa4eval isukalt s\xc3\xb5i ja magas rahulikult ning k\xc3\xa4is h\xc3\xa4sti omil jalul, mida ta kaua polnud saanud teha. Ja ka \xc3\xbcks \xc3\xbcmbruskonna nooruk nimega Johannes, keda kaks aastat oli vaevanud palavik, mis kordus igal neljandal p\xc3\xa4eval, nii et ta keha oli kurnatud, suudles Theodora s\xc3\xa4ilmeid ning sai kohe terveks. Ja ka \xc3\xbcks teine nooruk, kes oli samuti haige, suudles v\xc3\xa4ga tugevatoimelise arstimi asemel Theodora s\xc3\xa4ilmeid ning sai t\xc3\xa4iesti terveks. _NEWLINE_Sama p\xc3\xa4eva kuuenda tunni paiku pandi Theodora preestrite ja munkade k\xc3\xa4tega auga oma kaasnunnade hauda. See p\xc3\xa4ev oli augustikuu kahek\xc3\xbcmne \xc3\xbcheksas p\xc3\xa4ev kuue tuhande neljasajandal aastal maailma loomisest ja aegade algusest, keisrite Leo ja Aleksandri valitsemise ajal, mil Thessaloniki peapiiskop oli Johannes. _NEWLINE_Ja iguumenia Theopisti, kes oli nii loomuselt kui ka iseloomult Theodira lihane t\xc3\xbctar, kutsus jumalikust armastusest tema vastu seitse v\xc3\xa4ga harrast preestrit p\xc3\xbcha Kiriku p\xc3\xa4rimuse kohaselt pidama 40-p\xc3\xa4evaseid peiesid, leppides kokku, et iga p\xc3\xa4ev teenib \xc3\xbcls nendest seal jumaliku liturgia.   _NEWLINE_\xc3\x9ckeksandal p\xc3\xa4eval p\xc3\xa4rast Theodora j\xc3\xb5udmist Jumala juurde hakkas tema haua kohale riputatud lamp, milles oli \xc3\xbcsna v\xc3\xa4he \xc3\xb5li, nii eredalt p\xc3\xb5lema, et pealtn\xc3\xa4gijad olid h\xc3\xa4mmeldunud ning k\xc3\xbcsisid endalt, mida see ebaharilik n\xc3\xa4gemus t\xc3\xa4hendab. Sealjuures lamp mitte ainult et ei kustunud, vaid ei andnud mingit m\xc3\xa4rki \xc3\xb5li otsal\xc3\xb5ppemisest ning p\xc3\xb5les tugevalt \xc3\xbchest \xc3\xb5htust teiseni. Ja \xc3\xbcheteistk\xc3\xbcmnendal p\xc3\xa4eval p\xc3\xa4rast Theodora surma, septembrikuu \xc3\xbcheksandal p\xc3\xa4eval, kui preester oli toonud Jumalale veretu ohvri ning koju l\xc3\xa4inud, n\xc3\xa4gi kloostri\xc3\xbclem, et lambis on \xc3\xb5li otsa l\xc3\xb5ppemas, ning k\xc3\xa4skis \xc3\xb5li juurde panna, sest ta tahtis, et lamp p\xc3\xb5leks p\xc3\xa4ev l\xc3\xa4bi. Ent nunn \xc3\xbctles, et parem on lasta lambil l\xc3\xb5ouni p\xc3\xb5leda ning enne uut t\xc3\xa4itmist j\xc3\xa4rgmiseks p\xc3\xa4evaks, mis oli p\xc3\xbcha, puhastada, siis kloostri\xc3\xbclem kiitis selle m\xc3\xb5tte heaks. M\xc3\xb5ne aja p\xc3\xa4rast oli selsamal \xc3\xb5el tarvis kirikusse minna. Niipea kui ta oli ustest m\xc3\xb6\xc3\xb6da saanud, n\xc3\xa4gi ta, et sellest lambist voolab \xc3\xb5li v\xc3\xa4lja p\xc3\xb5randale. Tal tuli hirm peale ning ta l\xc3\xa4ks kloostri\xc3\xbclema juurde ja teatas sellest. Ent kloostri\xc3\xbclem, kellele tuli kohe meelde ema ennustus, l\xc3\xa4ks v\xc3\xa4rina ja r\xc3\xb5\xc3\xb5muga kirikusse, t\xc3\xa4nades valjuh\xc3\xa4\xc3\xa4lselt Jumalat niisuguse erakordse k\xc3\xbclask\xc3\xa4igu eest, mille ta tegi oma \xc3\xbcmmardaja Theodora l\xc3\xa4bi. Kohe levis kogu linnas nagu heeroldi suu l\xc3\xa4bi kuuldus ning kirikusse tuli nii palju inimesi, et nad ei mahtunud \xc3\xa4ra. Ja k\xc3\xb5ik, kes n\xc3\xa4gid seda ootamatut suurt imet, kuidas lambist voolas p\xc3\xb5randale heal\xc3\xb5hnalist \xc3\xb5li, v\xc3\xb5idsid end usuga ja l\xc3\xa4ksid tagasi Jumalat kiites. Ja lambi alla tuli panna anum voolava \xc3\xb5li vastuv\xc3\xb5tmiseks.  _NEWLINE_Sellest ajast peale kuni t\xc3\xa4nini [eluloo kirjutamiseni] p\xc3\xb5leb see lamp t\xc3\xa4iesti piisavalt ega kustu kunagi. Ja juhtub, et m\xc3\xb5nikord voolab \xc3\xb5li ojana p\xc3\xb5randale, l\xc3\xa4htudes teadmata soonest, ja muidugi ei saa ta kunagi otsa.\n_START_SECTION_\nHagiograafia\n_START_PARAGRAPH_\nAjavahemikus 893\xe2\x80\x93904 kirjutas kleerik Gregorios algul aruande vaga Theodora s\xc3\xa4ilmete \xc3\xbcmbermatmisest ning seej\xc3\xa4rel ka p\xc3\xbchaku eluloo, mille 1899 Tartus avaldas koos venekeelse t\xc3\xb5lkega tr\xc3\xbckis arhimandriit Arseni. Thessalonikis ilmus 1991 p\xc3\xbchaku eluloo t\xc3\xa4psustatud v\xc3\xa4ljaanne, mille toimetas Symeon A. Paschalides.  _NEWLINE_Eduard Kurtz avaldas 1902 Peterburis p\xc3\xbchaku eluloo parafraasi, s\xc3\xa4ilmete \xc3\xbcmbermatmise aruande ning enkoomioni Johannes Staurakioselt, kes oli 1280. aastatel Thessaloniki metropoolia chartophylax (arhivaar). _NEWLINE_Ka tuntud m\xc3\xbcstik Thessalonikist, Nikolaos Kabasilas (umbes 1350), on kirjutanud vaga Theodora auks enkoomioni.'